SKRIFTLIG FORESPØRGSEL E-0966/02

af Lousewies van der Laan (ELDR) til Kommissionen

(10. april 2002)

Om: Intern revisionstjeneste

Den 1. april 2000 blev den interne revisionsenhed i GD XX erstattet af den interne revisionstjeneste (IAS) og adskillige interne revisionsinstanser i generaldirektoraterne. IAS har dermed fungeret i næsten to år, og Kommissionen bør have en klar vurdering af dens resultater.

1. Hvordan er personalet i de nye tjenester sammenlignet med den tidligere?

2. Hvor mange revisionsrapporter er blevet udarbejdet af den nye tjeneste og om hvilke emner?

3. Hvordan er produktionen sammenlignet med den tidligere tjeneste?

4. Er det korrekt, at et stort antal tjenestemænd, som er blevet ansat af IAS, herunder en revisionschef, søger efter nyt arbejde eller har forladt tjenesten? Hvordan er denne udskiftning sammenlignet med den tidligere tjeneste? Giver dette anledning til bekymring i Kommissionen?

Svar afgivet på Kommissionens vegne af Neil Kinnock

(25. juni 2002)

Kommissionen henviser det ærede medlem til dens interne revisionsrapport for 2000 og den foreløbige interne revisionsrapport for 2001, som begge er fremsendt til Parlamentet. De er blevet opdateret i den interne revisionsrapport 2001, som man ligesom alle andre rapporter fra generaldirektoraterne lagde sidste hånd på før den 30. april, og som nu behandles af Kommissionen. Rapporterne vil til sin tid blive overdraget til Parlamentet.

Det ærede medlems opmærksomhed henledes endvidere på, at jeg i min redegørelse vedrørende den foreløbige rapport til Budgetkontroludvalget den 20. februar 2002 berørte en række emner vedrørende Tjenesten for Intern Revision og besvarede spørgsmål om andre emner, herunder også arbejdskraftsmobilitet. Det ærede medlem vil få tilsendt en kopi af min redegørelse fra den 20. februar. Referencer i min redegørelse til Udvalget om Retlige Anliggender den 21. maj, som blev sendt til Budgetkontroludvalget den 23. maj, kan også være af interesse.

Enhver sammenligning med den tidligere interne revisionsenheds situation bliver misvisende: den gamle enhed var meget mindre (11 ansatte mod over 80 i den nye tjeneste), og den var frem til juli 2001 en del af Generaldirektoratet for Finanskontrol og havde langt mere begrænsede opgaver og ansvarsområde.

Tjenesten for Intern Revision har siden den formelt blev oprettet den 1. maj 2000 fokuseret på centrale spørgsmål af stor betydning, som enten berører mange afdelinger eller er af afgørende betydning for institutionen, dens reform og dens styring. IAS påbegyndte sit revisionsarbejde med en kontrol af reformens fremadskriden i 34 tjenestegrene, som det udtrykkeligt var fastsat i reformprogrammets

foranstaltning 87. Derudover er der blevet foretaget ti tematiske revisioner fra bygningsforvaltning til Den Europæiske Udviklingsfonds modpartsmidler. Der gives en detaljeret redegørelse for denne virksomhed i ovennævnte rapporter fra IAS. I 2001 benyttede IAS 72,1 % af sine ressourcer til specifik revisionsvirksomhed, mens resten blev anvendt til støttefunktioner inden for Kommissionen og kompetenceudvikling, noget som er specielt vigtigt i en ny tjenestegren, som først bliver fuldtallig i slutningen af 2002.

En revisionsleder (supervisor) vil forlade tjenesten. I alt har seks tjenestemænd forladt IAS, siden tjenesten blev oprettet for to år siden. Når man tager i betragtning, at tjenesten var ny og ekspanderede hurtigt og skulle udføre opgaver, som ikke var blevet udført inden for Kommissionen før, er det ikke overraskende, at nogle af disse seks tjenestemænd rejste, fordi de havde andre forventninger med hensyn til arbejdsopgaver. Andre forlod tjenesten efter forfremmelse eller af personlige grunde. Kommissionen anser ikke personalebevægelser i denne størrelsesorden for overraskende eller som noget, der giver anledning til unødig bekymring.